Document ID: 32004R2182

Reference:
10/Volumul 03
RO
Jurnalul Ofícial al Uniunii Europene
124
32004R2182
L 373/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2182/2004 AL CONSILIULUI
din 6 decembrie 2004
privind medaliile și jetoanele similare monedelor euro
CONSILIUL UNIUNII EUROPENE,
având în vedere Tratatul de instituire al Comunității Europene, în special articolul 123 alineatul (4) a treia teză,
având în vedere propunerea Comisiei,
având în vedere avizul Băncii Centrale Europene (1),
întrucât:
(1)
La 1 ianuarie 1999, euro a devenit moneda oficială a statelor membre participante în conformitate cu cerințele Regulamentului (CE) nr. 974/1998 al Consiliului din 3 mai 1998 privind introducerea euro (2) și a țărilor terțe care au încheiat un acord cu Comunitatea privind introducerea euro, și anume Monaco, San Marino și Vatican.
(2)
Regulamentul (CE) nr. 975/1998 al Consiliului din 3 mai 1998 privind valorile nominale și specificațiile tehnice ale monedelor euro care urmează să fie puse în circulație (3) a definit caracteristicile de bază ale monedelor euro. În urma introducerii lor în ianuarie 2002, monedele euro circulă pe întreg teritoriul zonei euro ca singurul mijloc legal de plată pe suport metalic.
(3)
Recomandarea 2002/664/CE a Comisiei din 19 august 2002 privind medaliile și jetoanele similare monedelor euro (4) recomandă evitarea anumitor caracteristici vizuale în vânzarea și producția, depozitarea, importul și distribuirea în vederea vânzării sau în alte scopuri comerciale a medaliilor și jetoanelor a căror mărime este apropiată de cea a monedelor euro.
(4)
Comunicarea Comisiei din 23 iulie 1997 privind utilizarea simbolului euro a stabilit simbolul „€” și a solicitat tuturor utilizatorilor monedei să utilizeze simbolul pentru descrierea sumelor monetare exprimate în euro.
(5)
Comunicarea Comisiei din 22 octombrie 2001 privind protecția prin drepturi de autor a desenului feței comune a monedelor euro (5) a definit dispozițiile aplicabile reproducerii desenului feței comune a monedelor euro.
(6)
Caracteristicile vizuale ale monedelor euro au fost publicate de Comisie la 28 decembrie 2001 (6).
(7)
Cetățenii pot fi determinați să creadă că medaliile și jetoanele care conțin termenii „euro” sau „euro cent”, simbolul euro sau un desen similar celui care apare pe fața comună sau pe oricare dintre fețele naționale ale monedelor euro, sunt mijloace legale de plată în oricare din statele membre care au adoptat moneda euro sau într-o țară terță participantă.
(8)
Există un risc în creștere ca medaliile și jetoanele care au proprietăți metalice și de mărime similare celor ale monedelor euro să poată fi utilizate în scopuri ilegale în locul monedelor euro.
(9)
Prin urmare, este oportun ca medaliile și jetoanele care au caracteristici vizuale, proprietăți metalice și de mărime similare celor ale monedelor euro să nu fie vândute, produse, importate sau distribuite în vederea vânzării sau în alte scopuri comerciale.
(10)
Fiecare stat membru trebuie să introducă sancțiuni aplicabile în caz de încălcări în vederea obținerii unei protecții echivalente a euro în raport cu medaliile și jetoanele similare în întreaga Comunitate,
ADOPTĂ PREZENTUL REGULAMENT:
Articolul 1
Definiții
În sensul prezentului regulament, se aplică următoarele definiții:
(a)
„euro” înseamnă moneda oficială a statelor membre participante, definită la articolul 1 din Regulamentul (CE) nr. 974/1998 și a acelor țări terțe participante care au încheiat un acord cu Comunitatea privind introducerea monedei euro (denumite în continuare „țări terțe participante”);
(b)
„simbol euro” înseamnă simbolul „€” de reprezentare a euro, indicat și descris în anexa I;
(c)
„medalii și jetoane” înseamnă acele obiecte metalice, altele decât formele destinate baterii de monedă, care au aspectul exterior și/sau proprietățile tehnice ale unei monede, dar nu sunt emise în temeiul unor dispoziții legislative interne sau ale unei țări terțe participante sau în temeiul altor dispoziții legislative străine, și care nu sunt, prin urmare, mijloace legale de plată și nici însemne monetare;
(d)
„aur”, „argint” și „platină” înseamnă aliaje care conțin aur, argint și platină a căror puritate în greutate exprimată în miimi este de cel puțin 375, 500 și respectiv 850. Această definiție nu privește și convențiile de marcare aplicabile în statele membre;
(e)
„Centrul Tehnic și Științific European” (denumit în continuare „CTSE”) înseamnă entitatea instituită de Decizia Comisiei din 29 octombrie 2004;
(f)
„banda de referință” are sensul stabilit la punctul 1 din anexa II.
Articolul 2
Dispoziții pentru protejare
Sub rezerva articolelor 3 și 4, producția și vânzarea de medalii și jetoane, precum și importul și distribuirea în vederea vânzării sau în alte scopuri comerciale sunt interzise în următoarele situații:
(a)
atunci când termenul „euro” sau „euro cent” sau simbolul euro apare pe suprafața lor sau
(b)
atunci când mărimea lor este în interiorul bandei de referință sau
(c)
atunci când orice desen care apare pe suprafața medaliilor și jetoanelor este similar cu orice desen național exterior sau cu reversul comun al monedelor euro sau este identic ori similar cu desenul de pe muchia monedei de doi euro.
Articolul 3
Exceptări
(1)   Medaliile și jetoanele care conțin termenul „euro” sau „euro cent” sau simbolul euro fără o valoare nominală asociată nu sunt interzise atunci când mărimea lor este în afara bandei de referință.
(2)   Medaliile și jetoanele a căror mărime sunt în interiorul bandei de referință nu sunt interzise atunci când:
(a)
au în centru o gaură perforată mai mare de 6 milimetri sau atunci când forma lor este cea a unui poligon cu cel mult 6 laturi, doar în cazul în care condiția de la litera (c) punctul (ii) este respectată sau
(b)
sunt realizate din aur, argint sau platină sau
(c)
îndeplinesc următoarele condiții:
(i)
combinațiile de diametre și înălțimi ale muchiei medaliilor și jetoanelor se află constant în afara intervalelor definite în fiecare caz specificat la punctul 2 din anexa II și
(ii)
combinațiile de diametre și proprietăți metalice ale medaliilor și jetoanelor se află constant în afara limitelor definite în fiecare caz specificat la punctul 3 din anexa II.
Articolul 4
Derogări prin autorizare
(1)   Comisia poate acorda derogări specifice pentru utilizarea termenului „euro” sau „euro cent” sau a simbolului euro în condiții controlate de utilizare în cazurile în care nu există nici un risc de confuzie. În aceste cazuri, agentul economic în cauză dintr-un stat membru trebuie să fie clar identificabil pe suprafața medaliei sau a jetonului, iar mențiunea „Nu este mijloc legal de plată” trebuie să fie imprimată pe una dintre fețele medaliei sau a jetonului.
(2)   Comisia este competentă să declare dacă un design este „similar” în sensul articolului 2 litera (c).
Articolul 5
Medalii și jetoane existente
Medaliile și jetoanele emise înainte de intrarea în vigoare a prezentului regulament și care nu îndeplinesc condițiile prevăzute la articolele 2, 3 și 4 pot fi utilizate în continuare până la sfârșitul anului 2009, cu excepția cazului în care pot fi utilizate în locul monedelor euro. Medaliile și jetoanele respective se înregistrează, după caz, în conformitate cu procedurile aplicabile în statele membre și se comunică CTSE.
Articolul 6
Sancțiuni
(1)   Statele membre prevăd normele privind sancțiunile aplicabile în cazul nerespectării dispozițiilor din prezentul regulament și iau toate măsurile necesare pentru punerea lor în aplicare. Sancțiunile prevăzute trebuie să fie eficiente, proporționale și să aibă caracter de descurajare.
(2)   Statele membre adoptă până la 1 iulie 2005 actele cu putere de lege și actele administrative necesare aplicării prezentului articol. Statele membre informează de îndată Comisia cu privire la aceasta.
Articolul 7
Aplicabilitate
Prezentul regulament se aplică în statele membre participante, astfel cum sunt definite de Regulamentul (CE) nr. 974/98.
Articolul 8
Intrare în vigoare
Prezentul regulament intră în vigoare la data următoare publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre, în conformitate cu Tratatul de instituire a Comunității Europene.
Adoptat la Bruxelles, 6 decembrie 2004.
Pentru Consiliu
Președintele
H. HOOGERVORST
(1)  JO C 134, 12.5.2004. p. 11.
(2)  JO L 139, 11.5.1998, p. 1. Regulament, astfel cum a fost modificat ultima dată prin Regulamentul (CE) nr. 2596/2000 (JO L 300, 29.11.2000, p. 2).
(3)  JO L 139, 11.5.1998, p. 6. Regulament, astfel cum a fost modificat ultima dată prin Regulamentul (CE) nr. 423/1999 (JO L 52, 27.2.1999, p. 2).
(4)  JO L 225, 22.8.2002, p. 34.
(5)  JO C 318, 13.11.2001, p. 3.
(6)  JO C 373, 28.12.2001, p. 1.
ANEXA I
ANEXA II
1.   Definiția bandei de referință menționate la articolul 1
(a)
Banda de referință pentru mărimea medaliilor și jetoanelor este setul de combinații între valorile diametrului și valorile înălțimii muchiei incluse în intervalele de referință pentru diametru și respectiv intervalele de referință pentru înălțimea muchiei.
(b)
Intervalele de referință pentru diametru sunt între 19,00 milimetri și 28,00 milimetri.
(c)
Intervalele de referință pentru înălțimea muchiei sunt incluse între 7,00 % și 12,00 % din fiecare valoare din cadrul intervalelor de referință pentru diametru.
2.   Intervalele menționate la articolul 3 alineatul (2) litera (c) punctul (i)
Intervalele definite
Diametru
(mm)
Înălțimea muchiei
(mm)
1.
19,45 – 20,05
1,63 – 2,23
2.
21,95 – 22,55
1,84 – 2,44
3.
22,95 – 23, 55
2,03 – 2,63
4.
23, 95 – 24,55
2,08 – 2,68
5.
25,45 – 26,05
1,90 – 2,50
3.   Intervalele menționate la articolul 3 alineatul (2) litera (c) punctul (ii)
Diametru (mm)
Proprietăți metalice
1.
19,00 – 21,94
Conductivitate electrică între 14,00 și 18,00 % IACS
2.
21,95 – 24,55
Conductivitate electrică între:
—
14,00 și 18,00 % IACS sau
—
4,50 și 6,50 % IACS, cu excepția cazului în care medalia sau jetonul sunt făcute dintr-un aliaj unic, iar momentul său magnetic este situat în afara limitei de 1,0 - 7,0 μVs.cm
3.
24,56 – 26,05
Conductivitate electrică între:
—
15,00 și 18,00 % IACS sau
—
13,00 și 15,00 % IACS, cu excepția cazului în care medalia sau jetonul sunt făcute dintr-un aliaj unic, iar momentul său magnetic este situat în afara limitei de 1,0 - 7,0 μVs.cm
4.
26,06 – 28,00
Conductivitate electrică între 13,00 și 15,00 % IACS, cu excepția cazului în care medalia sau jetonul sunt făcute dintr-un aliaj unic, iar momentul său magnetic este situat în afara limitei de 1,0 - 7,0 μVs.cm
4.   Reprezentare grafică
Următorul grafic ilustrează, într-un mod sugestiv, definițiile conținute în prezenta anexă:

Summary:
Medaliile și jetoanele similare monedelor euro
Medaliile și jetoanele similare monedelor euro
SINTEZĂ PRIVIND:
Regulamentul (CE) nr. 2182/2004 privind medaliile și jetoanele similare monedelor euro
CARE ESTE OBIECTIVUL REGULAMENTULUI?
Regulamentul stabilește condiții uniforme pentru producția de medalii și jetoane similare monedelor euro în vederea protejării cetățenilor împotriva riscului de confuzie sau de fraudă.
Acesta definește utilizarea termenilor referitori la euro, pe de o parte, și gradul de similaritate tehnică între medalii/jetoane și monedele euro, pe de altă parte.
ASPECTE-CHEIE
Regulamentul vizează protejarea publicului împotriva riscului de confuzie sau de fraudă cauzat de obiecte metalice, precum medaliile și jetoanele, cu similarități puternice cu monedele euro. Astfel de medalii și jetoane nu numai că ar putea fi confundate cu mijloacele legale de plată (acceptate dacă sunt oferite ca plată asemenea monedelor sau bancnotelor), ci ar putea și să fie utilizate ilegal în locul monedelor euro.
În sensul regulamentului, medaliile și jetoanele sunt definite ca obiecte metalice care au aspectul exterior și/sau proprietățile tehnice ale monedelor euro, dar care nu sunt emise în temeiul unor măsuri legislative interne sau ale unei țări participante din afara UE sau în temeiul altor măsuri legislative străine, și care nu sunt, prin urmare, mijloace legale de plată și nici însemne monetare.
Regulamentul interzice producția, vânzarea, importul și distribuirea (pentru vânzare sau pentru alte scopuri comerciale) a medaliilor și a jetoanelor care au caracteristici vizuale sau proprietăți similare celor ale monedei unice.
Medaliile și jetoanele trebuie să nu conțină
termenul „euro” sau „euro cent”; sau
simbolul euro pe suprafața lor.
De asemenea, acestea nu pot include
niciun desen similar desenelor care figurează pe monedele euro;
simboluri reprezentative pentru suveranitatea țărilor din Uniunea Europeană (UE);
forma sau desenul muchiei monedelor euro sau simbolul euro.
În sfârșit, medaliile și jetoanele trebuie să nu aibă aceeași mărime ca monedele euro. Comisia Europeană trebuie să specifice dacă un obiect metalic este medalie sau jeton și dacă interdicțiile din prezentul regulament se aplică.
Medaliile și jetoanele care conțin termenul „euro” sau „euro cent” sau simbolul euro fără o valoare nominală asociată sunt permise, cu condiția ca mărimea lor să fie suficient de diferită față de cea a monedelor euro și să nu includă un desen similar desenelor și simbolurilor enumerate mai sus. Dacă, totuși, sunt foarte similare ca mărime, acestea trebuie să aibă în centru o gaură sau să aibă forma unui poligon cu cel mult șase laturi sau să fie realizate din aur, argint sau platină, sau să se afle constant în afara intervalelor precizate.
Comisia poate acorda derogări specifice pentru utilizarea termenului „euro” sau „euro cent” sau a simbolului euro în cazurile în care nu există niciun risc de confuzie. În astfel de cazuri, agentul economic în cauză dintr-o țară a UE trebuie să fie clar identificabil pe suprafața medaliei sau a jetonului.
În plus, dacă medalia sau jetonul conține și o valoare nominală asociată, mențiunea „Nu este mijloc legal de plată” trebuie să fie imprimată pe una dintre fețele medaliei sau a jetonului.
Valorile nominale și specificațiile tehnice ale monedelor euro, singurele monede cu statut de mijloc legal de plată în zona euro, sunt stabilite în Regulamentul (UE) nr. 729/2014 al Consiliului.
Medaliile și jetoanele emise înainte de intrarea în vigoare a regulamentului au putut fi utilizate până la sfârșitul anului 2009, cu condiția să nu fi fost utilizate în locul monedelor euro. Astfel de medalii și jetoane trebuie să fie înregistrate în conformitate cu procedurile aplicabile în țările UE și comunicate Centrului Tehnic și Științific European.
Prezentul regulament este aplicabil în toate țările UE care au introdus moneda euro în 2002 (Austria, Belgia, Finlanda, Franța, Germania, Grecia, Irlanda, Italia, Luxemburg, Țările de Jos, Portugalia și Spania). Domeniul de aplicare al acestuia este extins de Regulamentul (CE) nr. 2183/2004, astfel cum a fost modificat prin Regulamentul (CE) nr. 47/2009, la țările UE care încă nu au introdus moneda euro. Țările UE au trebuit să stabilească și să pună în aplicare norme privind sancțiunile aplicabile în cazul încălcărilor regulamentului până la 1 iulie 2005.
DE CÂND SE APLICĂ REGULAMENTUL?
              
Regulamentul se aplică de la 21 decembrie 2004.
ACTUL PRINCIPAL
            
Regulamentul (CE) nr. 2182/2004 al Consiliului din 6 decembrie 2004 privind medaliile și jetoanele similare monedelor euro (JO L 373, 21.12.2004, pp. 1-6)
Modificările succesive aduse Regulamentului (CE) nr. 2182/2004 au fost integrate în textul de bază. Această versiune consolidată are doar un caracter informativ.
Data ultimei actualizări: 02.02.2017